

# KLASA: 406-07/24-01/51

# URBROJ: 405-07/01-24-2

**NATJEČAJNA DOKUMENTACIJA**

**Za zakup skladišnog prostora za skladištenje dijela obveznih zaliha naftnih derivata u Republici Hrvatskoj**

**br. SZ 05/24**

## Zagreb, rujan 2024.

### DIO I

**POZIV ZA DOSTAVU PONUDA**

**AGENCIJA ZA UGLJIKOVODIKE**

**objavljuje poziv za dostavu ponuda za**

**zakup skladišnog prostora i manipulaciju dijela obveznih zaliha naftnih derivata u Republici Hrvatskoj br. SZ 05/24**

**(u daljnjem tekstu: „Poziv“)**

1. Agencija za ugljikovodike (u daljnjem tekstu: AZU) provodi postupak nabave skladišnog prostora za skladištenje dijela obveznih zaliha naftnih derivata u Republici Hrvatskoj i poziva ponuditelje da podnesu svoje ponude u skladu s uvjetima navedenim u ovoj natječajnoj dokumentaciji. Natječajna dokumentacija objavljena je na mrežnoj stranici [http://www.azu.hr/hr-hr/,](http://www.azu.hr/hr-hr/) dana 19. rujna 2024.
2. Predmet nabave br. SZ 05/24 je Ugovor za zakup skladišnog prostora i manipulaciju dijela obveznih zaliha naftnih derivata u Republici Hrvatskoj podijeljenih po grupama navedenim u opisu predmeta nabave pod točkom 3. u dijelu II. ove natječajne dokumentacije „Upute ponuditeljima“. Ugovor o skladištenju dijela obveznih zaliha naftnih derivata u kontinentalnom dijelu Republike Hrvatske i Ugovor o skladištenju dijela obveznih zaliha naftnih derivata u priobalnom dijelu Republike Hrvatske sklopit će se za razdoblje od 1. siječnja 2025. do 31. prosinca 2029.
3. Svaka ponuda mora biti dostavljena preporučenom poštom ili osobno dostavljena na urudžbeni zapisnik Agencije za ugljikovodike, u zatvorenoj omotnici na kojoj na prednjoj strani omotnice treba pisati**: „Poziv za podnošenje ponuda br. SZ 05/24 – Ne otvarati“** na sljedeću adresu:

### AGENCIJA ZA UGLJIKOVODIKE

**Miramarska cesta 24**

 **10 000 Zagreb, Hrvatska**

1. Sve ponude moraju biti predane na hrvatskom jeziku i latiničnom pismu u jednom originalnom primjerku i jednoj preslici.
2. Rok za dostavu ponuda je **27. rujna 2024. do 15.00 sati (prema lokalnom vremenu).** Svaka ponuda smatrat će se pravovremeno podnesenom ukoliko je predana na adresu navedenu pod točkom 3. u roku određenom ovim stavkom. Rok valjanosti ponude je 120 dana od dana roka za dostavu ponude.
3. Otvaranje ponuda održat će se **27. rujna 2024. u 15.00 sati (prema lokalnom vremenu)** na adresi pod točkom 3. Postupku otvaranja ponuda moći će prisustvovati predstavnici ponuditelja koji za to budu ovlašteni posebnom punomoći odnosno odgovarajućim izvodom iz sudskog/trgovačkog registra. Ovlašteni predstavnici ponuditelja moraju svoje pisano ovlaštenje predati članovima povjerenstva za otvaranje, pregled i ocjenu ponuda (dalje u tekstu: Povjerenstvo) neposredno prije otvaranja ponuda. Ovlaštenje mora biti potpisano od strane ovlaštene osobe ponuditelja i ovjereno pečatom.

Prisutni ovlašteni predstavnici ponuditelja zajedno s ovlaštenjem dužni su Povjerenstvu dati na uvid valjani identifikacijski dokument (putovnica ili osobna iskaznica). Svi dokumenti moraju biti prezentirani Povjerenstvu prije otvaranja prve ponude, pri čemu AZU ima pravo zadržati sva pisana ovlaštenja i priložiti ih ponudi.

1. AZU će odabrati ponudu ponuditelja koja u potpunosti zadovoljava propisane uvjete navedene u ovoj natječajnoj dokumentaciji te koja će sukladno kriteriju odabira ponuda navedenog pod točkom 11. u dijelu II. ove natječajne dokumentacije „Upute ponuditeljima“ biti najpovoljnija.
2. Odluku o odabiru najpovoljnije ponude ili odluku o poništenju donijet će Uprava AZU na temelju prijedloga Povjerenstva. AZU će odluku o odabiru odnosno poništenju dostaviti svakom ponuditelju.
3. Sve dodatne informacije vezane uz natječajnu dokumentaciju mogu se dobiti svakog radnog dana od

9.00 do 16.00 sati (prema lokalnom vremenu), zaključno do **26. rujna 2024**.

1. Ponude koje ne zadovoljavaju sve uvjete predviđene ovom natječajnom dokumentacijom neće se smatrati valjanima te neće biti uzete u obzir. AZU zadržava pravo zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku ne kraćem od 2 dana, ako su informacije ili dokumentacija koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, a koji nisu u vezi s kriterijem za odabir ponude.
2. AZU zadržava pravo prihvatiti ili odbiti bilo koju ponudu, uvažavajući uvjete ove nabave. AZU pridržava pravo proglasiti ovu natječajnu dokumentaciju nevažećom, te u bilo koje doba prije odlučivanja o dodjeli ugovora odbiti sve ponude, pri čemu ne zadržava nikakvu odgovornost, te ujedno nije dužna nadoknaditi nikakve troškove koje su odbijeni ponuditelji imali. AZU zadržava pravo izmijeniti i/ili dopuniti ovu natječajnu dokumentaciju te izmjenu ili dopunu objaviti na mrežnim stranicama AZU najkasnije 3 (tri) kalendarska dana prije dana isteka roka za dostavu ponuda. **AZU zadržava pravo opozvati ovu nabavu te o takvoj odluci obavijestiti sve ponuditelje do 26. rujna 2024. do**

**16.00 sati (prema lokalnom vremenu). Nakon proteka roka za dostavu ponuda, AZU zadržava pravo u bilo kojem trenutku donijeti odluku o poništenju cijelog ili dijela postupka nabave, iz bilo kojeg razloga i bez obveze obrazlaganja.** Ukoliko AZU, iz bilo kojeg razloga, do 9. listopada 2024. do 16.00 sati (prema lokalnom vremenu) ne donese odluku o prihvaćenoj ponudi, ta će se okolnost smatrati poništenjem ove nabave.

Za sve dodatne informacije ili pitanja, molimo kontaktirati:

G. Ninoslav Mandić (mob: +385 99 2696 800, ninoslav.mandic@azu.hr)

G. Roko Pekić (roko.pekic@azu.hr)

Tel: +385 (0)1 2 225 626

**DIO II**

**UPUTE PONUDITELJIMA**

Mole se svi potencijalni ponuditelji da se striktno pridržavaju uvjeta postupka prilikom davanja svoje ponude.

Svoje ponude ponuditelji trebaju poslati na hrvatskom jeziku i latiničnom pismu, u skladu s niže navedenim uvjetima.

### Nabava

„Nabavom” se smatra ovaj postupak br. SZ 05/24 te sve radnje vezane uz i u cilju poziva i prikupljanja neograničenog broja ponuda u skladu s uvjetima ove natječajne dokumentacije te konačni odabir jedne ili više ponuda ponuditelja za skladištenje dijela obveznih zaliha naftnih derivata u Republici Hrvatskoj, a kako je određeno u opisu i oznaci grupa predmeta nabave.

### Natječajna dokumentacija

„Natječajnom dokumentacijom” smatra se cjelokupna dokumentacija objavljena u postupku nabave koja uključuje Poziv (DIO I.), Upute ponuditeljima (DIO II.) i predloške dokumenata koji uključuju Obrazac ponude (DIO III.), Izjavu o prihvaćanju uvjeta iz Natječajne dokumentacije (DIO IV.), Minimalne odredbe ugovora (DIO V.), Obrazac Pisma namjere poslovne banke (DIO VI.) i Tehnička pravila o uvjetima skladištenja obveznih zaliha nafte i naftnih derivata (DIO VII).

### Opis i oznaka grupa predmeta nabave

Nabava Ugovora o skladištenju dijela obveznih zaliha naftnih derivata u Republici Hrvatskoj podijeljena je prema kriterijima lokacija skladišta u dvije grupe na kontinentalni i priobalni dio Hrvatske (Grupa A i Grupa B). Razlog za podjelu na grupe je nastojanje da se osigura čim veća raznovrsnost transportnih i dobavnih pravaca. Skladištenje podrazumijeva zakup skladišnog prostora i manipulaciju dijela obveznih zaliha naftnih derivata u Republici Hrvatskoj.

Ponuditelj može podnijeti ponudu za jednu ili više grupa.

### Grupa A

**Ugovor o skladištenju dijela obveznih zaliha naftnih derivata u kontinentalnom dijelu Republike Hrvatske**

Unutar grupe A nabavljaju se usluge skladištenja u skladištima na području Republike Hrvatske u koja i iz kojih zbog prostornog smještaja i udaljenosti od morske obale nije moguća direktna isporuka naftnih derivata brodom u pomorskom prijevozu.

Unutar Grupe A nabavlja se ukupno do 120.000 m3 skladišnih kapaciteta za pojedine naftne derivate navedene u ovoj Natječajnoj dokumentaciji. Svaki ponuditelj mora ponuditi najmanje 1.000 m3 skladišnih kapaciteta za naftne derivate da bi njegova ponuda bila valjana. Naručitelj ima pravo odabrati više ponuda različitih ponuditelja, do postizanja ukupnog skladišnog kapaciteta od 120.000 m3.

Ponuditelj koji podnosi ponudu za Grupu A mora ponuditi:

* kapacitet skladištenja za dizelsko gorivo sukladno normi HRN EN 590 u iznosu 1.000 - 80.000 m3,
* kapacitet skladištenja za bezolovne motorne benzine sukladno normi HRN EN 228 u iznosu

1.000 - 40.000 m3,

* u cijenu skladištenja uključena je manipulacija robom ukupnog ugovorenog volumena na godišnjoj razini (jedan prihvat/otprema ili otprema/prihvat),
* manipulativni gubici u robi nisu dopušteni, odnosno iznose nula,
* evaporacijski gubici u robi na godišnjoj razini iznose :
	1. za dizelsko gorivo 0,10 % v/v na +15 °C
	2. za bezolovne motorne benzine 0,30 % v/v na +15 °C
* model zanavljanja uskladištenih naftnih derivata prihvatljiv naručitelju, a koji mora imati sva sljedeća obilježja:
	+ Model se mora zasnivati na temeljnoj postavci kako je isključiva svrha zanavljanja osigurati optimalno stanje i kvalitetu uskladištenih Derivata tijekom trajanja i u trenutku isteka ugovora o skladištenju.
	+ Model mora osigurati uredno zanavljanje cjelokupnih uskladištenih zaliha za vrijeme trajanja ugovora, s naznačenim rokovima zanavljanja.
	+ Za svako pojedino zanavljanje ponuditelj mora ishoditi prethodnu suglasnost naručitelja.
	+ Svake godine trajanja ugovora odabrani ponuditelj mora zanoviti jednu petinu (20 %) uskladištenih zaliha. Iznimno, ako je u pojedinom spremniku uskladišteno više od jedne petine zaliha, po posebnoj suglasnosti naručitelja ponuditelj će smjeti zanoviti čitav spremnik. Naručitelj će suglasnost dati samo ako će na taj način biti ostvarena svrha zanavljanja.
	+ Jednom zanovljenu robu odabrani ponuditelj smije opet zanoviti samo na zahtjev naručitelja.
	+ Prilikom svakog pojedinog zanavljanja naručitelj ima pravo odrediti koji će dio uskladištene robe biti zanovljen.
	+ Odabrani ponuditelj ima pravo samostalno odabrati partnera koji će sudjelovati u zanavljanju s naručiteljem kao kupac, odnosno prodavatelj robe koja se zanavlja.
	+ Odabrani ponuditelj odgovoran je za postupanje partnera kojeg odabere za zanavljanje, u smislu da je dužan osigurati da se i odabrani partner pridržava svih odredaba ugovora i ove dokumentacije, uključujući i model zanavljanja tog ponuditelja i tamo navedene uvjete i rokove.
	+ Svako pojedino zanavljanje mora se odviti uz istu i nepromjenjivu kupoprodajnu cijenu za izlaznu i ulaznu robu. Odabrani partner ponuditelja bit će dužan za svako zanavljanje izdati sredstvo osiguranja za vrijednost robe koja se zanavlja, u visini i vrsti po odluci naručitelja, ili će takvo sredstvo osiguranja biti dužan izdati ponuditelj.
	+ Prilikom svakog pojedinog zanavljanja mora se zanoviti čitav spremnik, koji pritom mora biti temeljito očišćen i pripremljen za zaprimanje zanovljene robe.

### Grupa B

**Ugovor o skladištenju dijela obveznih zaliha naftnih derivata u priobalnom dijelu Republike Hrvatske**

Unutar grupe B nabavljaju se usluge skladištenja u skladištima na području Republike Hrvatske u koja je i iz kojih je zbog prostornog smještaja, blizine morske obale i tehničke opremljenosti moguća direktna isporuka naftnih derivata brodom u pomorskom prijevozu.

Unutar Grupe B nabavlja se ukupno do 145.000 m3 skladišnih kapaciteta za pojedine naftne derivate navedene u ovoj Natječajnoj dokumentaciji. Svaki ponuditelj mora ponuditi najmanje 10.000 m3 da bi njegova ponuda bila valjana. Naručitelj ima pravo odabrati više ponuda različitih ponuditelja, do postizanja ukupnog skladišnog kapaciteta od 145.000 m3.

Ponuditelj koji podnosi ponudu za Grupu B mora ponuditi:

* kapacitet skladištenja za dizelsko gorivo sukladno normi HRN EN 590 u iznosu od minimalno 10.000 m3, a maksimalno 145.000 m3,
* u cijenu skladištenja uključena je manipulacija robom ukupnog ugovorenog volumena na godišnjoj razini (jedan prihvat/otprema ili otprema/prihvat),
* manipulativni gubici u robi nisu dopušteni, odnosno iznose nula,
* evaporacijski gubici u robi na godišnjoj razini za dizelsko gorivo iznose 0,10 % v/v na +15 °C,
* model zanavljanja uskladištenih naftnih derivata prihvatljiv naručitelju, a koji mora imati sva sljedeća obilježja:
	+ Model se mora zasnivati na temeljnoj postavci kako je isključiva svrha zanavljanja osigurati optimalno stanje i kvalitetu uskladištenih Derivata tijekom trajanja i u trenutku isteka ugovora o skladištenju.
	+ Model mora osigurati uredno zanavljanje cjelokupnih uskladištenih zaliha za vrijeme trajanja ugovora, s naznačenim rokovima zanavljanja.
	+ Za svako pojedino zanavljanje ponuditelj mora ishoditi prethodnu suglasnost naručitelja.
	+ Svake godine trajanja ugovora odabrani ponuditelj mora zanoviti jednu petinu (20 %) uskladištenih zaliha. Iznimno, ako je u pojedinom spremniku uskladišteno više od jedne petine zaliha, po posebnoj suglasnosti naručitelja ponuditelj će smjeti zanoviti čitav spremnik. Naručitelj će suglasnost dati samo ako će na taj način biti ostvarena svrha zanavljanja.
	+ Jednom zanovljenu robu odabrani ponuditelj smije opet zanoviti samo na zahtjev naručitelja,
	+ Prilikom svakog pojedinog zanavljanja naručitelj ima pravo odrediti koji će dio uskladištene robe biti zanovljen,
	+ Odabrani ponuditelj ima pravo samostalno odabrati partnera koji će sudjelovati u zanavljanju s naručiteljem kao kupac, odnosno prodavatelj robe koja se zanavlja,
	+ Odabrani ponuditelj odgovoran je za postupanje partnera kojeg odabere za zanavljanje, u smislu da je dužan osigurati da se i odabrani partner pridržava svih odredaba ugovora i ove dokumentacije, uključujući i model zanavljanja tog ponuditelja i tamo navedene uvjete i rokove.
	+ Svako pojedino zanavljanje mora se odviti uz istu i nepromjenjivu kupoprodajnu cijenu za izlaznu i ulaznu robu. Odabrani partner ponuditelja bit će dužan za svako zanavljanje izdati sredstvo osiguranja za vrijednost robe koja se zanavlja, u visini i vrsti po odluci naručitelja, ili će takvo sredstvo osiguranja biti dužan izdati ponuditelj.
	+ Prilikom svakog pojedinog zanavljanja mora se zanoviti čitav spremnik, koji pritom mora biti temeljito očišćen i pripremljen za zaprimanje zanovljene robe.

### Cijena skladištenja dijela obveznih zaliha naftnih derivata

Cijena skladištenja dijela obveznih zaliha naftnih derivata u obrascu ponude treba biti izražena jedinično bez PDV-a zaokružena na drugoj decimali EUR/m3/mjesečno (slovima: eurapometrukubičnommjesečno) po načelu „puno za prazno“. Cijene skladištenja moraju biti izražene brojčano i riječima. U slučaju postojanja nesuglasja između navedenoga, mjerodavnima će se smatrati cijene izražene riječima.

Jedinična cijena izražena u obrascu ponude fiksna je i nepromjenjiva za prvu godinu trajanja ugovora, dok će se za ostale godine cijena prilagođavati jednom godišnje godišnjoj inflaciji ostvarenoj u prethodnoj godini u Republici Hrvatskoj kako je to navedeno u članku 10. stavku 3. DIO V ove natječajne dokumentacije.

### Način plaćanja

Račun za uslugu skladištenja za prethodni mjesec ponuditelj će ispostavljati naručitelju zadnji dan u mjesecu za koji se ispostavlja račun.

### Rok plaćanja

30 kalendarskih dana od dana izdavanja računa.

### Jamstvo za uredno ispunjenje ugovora

Ponuditelji moraju u ponudi priložiti pismo namjere u obliku obrasca navedenog u Dijelu VI ove Natječajne dokumentacije, a koje je izdala poslovna banka, te kojom poslovna banka daje neopozivu izjavu da se obvezuje izdati bankovnu garanciju za uredno ispunjenje ugovora ukoliko ponuditelj bude odabran kao najpovoljniji.

Odabrani ponuditelj izjavljuje i jamči da će poštovati sve odredbe ove dokumentacije i sklopljenog ugovora. U slučaju povrede ove izjave odabrani ponuditelj obvezuje se bez odgode platiti iznos koji odgovara 10 % (deset posto) od ukupno ugovorene cijene bez PDV-a. U tu svrhu, odabrani ponuditelj s kojim će biti sklopljen Ugovor o skladištenju obvezan je u roku od 10 (deset) dana od dana potpisa istog, predati AZU jamstvo za uredno ispunjenje ugovora, za slučaj povrede ugovornih obveza, u obliku neopozive i bezuvjetne, bankovne garancije na »prvi poziv« i »bez prigovora« u visini od 10 % (deset posto) od ukupno ugovorene cijene bez PDV-a. Rok valjanosti jamstva mora biti do 31. siječnja 2030. (Ponuditelj može dostaviti garanciju banke s rokom važenja 12 mjeseci od dana obostranog potpisa Ugovora o skladištenju s time da će svake godine trajanja Ugovora o skladištenju, 5 dana prije isteka važenja prethodne bankarske garancije dostaviti AZU novu bankarsku garanciju, istovjetnu i na isti iznos, za cijelo vrijeme trajanja Ugovor o skladištenju).

Naručitelj će odobriti i podnošenje zadužnice kao jamstva za uredno ispunjenje ugovora odabranom ponuditelju koji je tijekom svoga poslovanja u prethodnom 12-mjesečnom razdoblju kumulativno zadovoljava sljedeće uvjete:

1. pravodobno i u cijelosti namirivao obveze prema AZU,
2. nema nenamirenih dospjelih poreznih obveza,
3. ostvario pozitivne pokazatelje boniteta/solventnosti, što se dokumentira podacima iz obrazaca BON- 1 i BON-2/SOL-2 ne starijim od mjesec dana, ovjerenim od strane nadležne financijske institucije i
4. uz ponudu dostavio pismo namjere u obliku obrasca navedenog u Dijelu VI ove Natječajne dokumentacije, a koje je izdala poslovna banka.

Ukoliko dođe do produljenja valjanosti Ugovora o skladištenju jamstvo za uredno ispunjenje ugovora mora se produžiti sukladno produljenju valjanosti Ugovora o skladištenju.

### Rok valjanosti ponude

Rok valjanosti ponude je 120 dana od dana roka za dostavu ponude.

Ponuda obvezuje ponuditelja do isteka roka valjanosti ponude, a na zahtjev AZU ponuditelj može produžiti rok valjanosti svoje ponude.

U slučaju prihvata ponude od strane AZU prije isteka roka valjanosti ponude smatrat će se da je nastala obveza odabranog ponuditelja i AZU za zaključenjem Ugovora o skladištenju u skladu s prihvaćenom ponudom i minimalnim odredbama ugovora iz Dijela V ove Natječajne dokumentacije.

### Sadržaj ponude

Svi ponuditelji dužni su predati u cijelosti ispunjene i potpisane sljedeće dokumente:

1. Obrazac ponude za grupu/grupe za koju/koje se podnosi ponuda (DIO III ove Natječajne dokumentacije).
2. Izjavu ponuditelja o prihvaćanju uvjeta iz Natječajne dokumentacije (DIO IV ove Natječajne dokumentacije).
3. Izvadak iz sudskog, obrtnog, strukovnog ili drugog odgovarajućeg registra koji se vodi u državi članici njegova poslovnog nastana ne stariji od 6 (šest) mjeseci od dana objave ove Natječajne dokumentacije na internetskim stranicama AZU kojom se potvrđuje sljedeće: da je ponuditelj valjano osnovan i da postoji, adresa sjedišta ponuditelja, imena osoba ovlaštenih zastupati ponuditelja (članovi uprave, izvršni direktori, prokuristi), kao i jesu li navedene osobe ovlaštene zastupati ponuditelja pojedinačno ili skupno, uključujući i ograničenja njihovih ovlasti).
4. Potvrda porezne uprave ili drugog nadležnog tijela u državi poslovnog nastana gospodarskog subjekta ne starija od 30 (trideset) dana od dana objave ove Natječajne dokumentacije na internetskim stranicama AZU, kojom se dokazuje da ponuditelj nema nepodmirenih poreznih obveza i obveza za mirovinsko i zdravstveno osiguranje u Republici Hrvatskoj ili Republici Hrvatskoj i državi poslovnog nastana gospodarskog subjekta, ako gospodarski subjekt nema poslovni nastan u Republici Hrvatskoj.
5. Ovlaštenje zastupnika ponuditelja kao i njihova sposobnost za potpisivanje Ugovora o skladištenju dijela obveznih zaliha naftnih derivata, ukoliko su te osobe različite od osoba koje su ovlaštene zastupati ponuditelja na način kako je to navedeno u dokumentu pod točkom 3. ove točke 9. Ponuditelj treba dostaviti sve relevantne dokumente (listu ovlaštenih potpisnika/punomoć) kojom se jasno dokazuje ovlaštenje određene osobe (ili osoba) koje podnose ponudu i zaključuju Ugovor o skladištenju dijela obveznih zaliha naftnih derivata. Lista ovlaštenih potpisnika/punomoć mora dokazivati jasnu povezanost s osobom (osobama) navedenim u dokumentima pod točkom 3. ove točke 9. i ovlaštenje tih osoba.
6. Izjavu da nad gospodarskim subjektom nije otvoren stečajni postupak, da nije nesposoban za plaćanje ili prezadužen, ili u postupku likvidacije, da njegovom imovinom ne upravlja stečajni upravitelj ili sud, da nije u nagodbi s vjerovnicima, da nije obustavio poslovne aktivnosti ili nije u bilo kakvoj istovrsnoj situaciji koja proizlazi iz sličnog postupka prema nacionalnim zakonima i propisima.
7. Pismo namjere poslovne banke (DIO VI ove Natječajne dokumentacije).
8. Važeću dozvolu za skladištenje naftnih derivata izdanu od strane Hrvatske energetske regulatorne agencije (HERA) sukladno članku 4. stavku 2. Zakona o tržištu nafte i naftnih derivata (Narodne novine, broj 19/14, 73/17 i 96/19).
9. Izjavu skladištara kojom jamči da u trenutku sklapanja ugovora skladišta udovoljavaju odredbama Tehničkih pravila o uvjetima skladištenja obveznih zaliha nafte i naftnih derivata (DIO VII ove Natječajne dokumentacije).
10. Dostatan dokaz da ponuditelj ima pravo raspolagati skladišnim kapacitetima koje nudi za zakup u ovome postupku. Takav dokaz može biti ZK izvadak kojim se dokazuje vlasništvo ili drugo odgovarajuće stvarno pravo, ugovor o koncesiji, ugovor o zakupu s dozvolom za davanje u podzakup itd. Iz isprava koja se prilažu kao dokaz ove okolnosti mora proizlaziti da ponuditelj ima pravo dati skladišne kapacitete u zakup, i to za čitavo trajanje ugovora koji se dodjeljuje u ovome postupku.
11. Izjavu da će na naručiteljev zahtjev i u najkraćem mogućem roku dostaviti svu dokumentaciju koju naručitelj od njega zatraži, s ciljem ishođenja dozvole za obavljanje energetske djelatnosti trgovine na veliko naftnim derivatima, suglasnosti nadležnog ministarstva za obavljanje djelatnosti trgovine na veliko naftnim derivatima i trgovine s inozemstvom i sličnih dokumenata nužnih za redovno poslovanje naručitelja i korištenje skladišta.
12. Opis modela zanavljanja.

Ukoliko ponudu dostavlja zajednica ponuditelja, dužni su uz ponudu predati u cijelosti ispunjene i potpisane prethodno navedene dokumente za svakog člana zajednice.

### Podnošenje ponuda

Ponude moraju biti dostavljene preporučenom poštom ili predane osobno na urudžbeni zapisnik AZU, u zatvorenoj omotnici na kojoj na prednjoj strani omotnice treba pisati**: „Poziv za dostavu ponuda br. SZ 05/24 – Ne otvarati“**, na sljedeću adresu:

### AGENCIJA ZA UGLJIKOVODIKE

**Miramarska cesta 24**

**10 000 Zagreb, Hrvatska**

Sve ponude moraju biti predana u jednom originalnom primjerku i jednoj preslici.

### Kriterij odabira ponude

Kriterij za odabir ponude za Grupu A i Grupu B je najniža ponuđena cijena za skladištenje dijela obveznih zaliha naftnih derivata sukladno točki 4. DIO II. ove Natječajne dokumentacije.

Za Grupu A bira se jedan ili više najpovoljnijih ponuditelja do postizanja ukupnog skladišnog kapaciteta od 120.000 m3, dok se za Grupu B bira jedan ili više najpovoljnijih ponuditelja do postizanja ukupnog skladišnog kapaciteta od 145.000 m3.

U slučaju da prvorangirani najpovoljniji ponuditelj za Grupu A ili Grupu B svojom ponudom koju naručitelj prihvati ne zadovolji ukupan skladišni kapacitet za predmetnu grupu koji se nabavlja ovom nabavom, naručitelj će za ostatak traženog kapaciteta prihvatiti prvu sljedeće rangiranu ponudu. Ako ni tada ne bude zadovoljen ukupni skladišni kapacitet za predmetnu grupu, naručitelj će redom prihvaćati ponude sljedeće rangiranih ponuditelja, sve dok se ukupni kapacitet ne zadovolji. Ponuditelji čije bi ponude na ovaj način bile odabrane iza prvorangiranog ponuditelja nemaju pravo odustati od ponude i obvezni su sklopiti ugovor o skladištenju čak i ako naručitelj prihvati njihovu ponudu samo djelomično, u dijelu koji mu je potreban kako bi pokrio razliku između ukupnog skladišnog kapaciteta koji se nabavlja i kapaciteta koji je ponudio bolje rangirani ponuditelj.

U slučaju kada su dvije ili više ponuda jednako rangirane, AZU će odabrati ponudu koja je zaprimljena ranije.

### Rok za donošenje odluke o odabiru ili poništenju

Odluku o odabiru najpovoljnije ponude ili odluku o poništenju donijet će Uprava AZU na temelju prijedloga Povjerenstva najkasnije do 9. listopada 2024. AZU će odluku o odabiru odnosno poništenju dostaviti svakom ponuditelju.

### Ugovor

Ugovor o skladištenju za Grupu A sklopit će se s jednim ili više ponuditelja ili zajednicom ponuditelja ili više zajednica ponuditelja. Obzirom da naručitelj za preuzimanje obveza mora imati suglasnost drugog tijela, smatra se da je ugovor o skladištenju sklopljen na dan pribavljanja suglasnosti.

Ugovor o skladištenju za Grupu B sklopit će se s jednim ili više ponuditelja ili zajednicom ponuditelja ili više zajednica ponuditelja. Obzirom da naručitelj za preuzimanje obveza mora imati suglasnost drugog tijela, smatra se da je ugovor o skladištenju sklopljen na dan pribavljanja suglasnosti.

Odabrani ponuditelji i AZU izradit će prijedlog Ugovora o skladištenju dijela obveznih zaliha naftnih derivata u roku od 5 (pet) dana od dana donošenja odluke o odabiru ponude, te će isti sadržavati minimalne odredbe ugovora koje su dio ove natječajne dokumentacije (DIO V).

# Korisnik

## Korisnik je Agencija za ugljikovodike (AZU).

# DIO III

**OBRAZAC PONUDE**

ISPUNJAVA PONUDITELJ\*

### TVRTKA I SJEDIŠTE NARUČITELJA:

AGENCIJA ZA UGLJIKOVODIKE

Miramarska cesta 24

10 000 ZAGREB, Hrvatska

### POSTUPAK NABAVE (NABAVA):

Br. SZ 05/24

### TVRTKA I SJEDIŠTE PONUDITELJA:

Ispunjava ponuditelj

### IMENA I PREZIMENA OVLAŠTENIH OSOBA (POTPISNICI UGOVORA):

Ispunjava ponuditelj

### DATUM PONUDE:

Ispunjava ponuditelj

### NAČIN PLAĆANJA:

Mjesečno, 30 kalendarskih dana od dana izdavanja računa

### ROK VALJANOSTI PONUDE:

120 dana od dana roka za dostavu ponude

U slučaju da ova Ponuda bude prihvaćena kao najpovoljnija ponuda, Ponuditelj se obvezuje s AZU zaključiti Ugovor o skladištenju u skladu s uvjetima Natječajne dokumentacije.

### PISMO NAMJERE BANKE:

Ispunjava ponuditelj

### KONTAKT OSOBA – IME I PREZIME:

Ispunjava ponuditelj

BROJ TELEFONA

Ispunjava ponuditelj

BROJ TELEFAKSA

Ispunjava ponuditelj

* 1. AIL ADRESA

Ispunjava ponuditelj

*\*NAPOMENA: AZU POSEBNO UPOZORAVA PONUDITELJA DA BILO KOJA DRUGA FORMA PONUDE NEĆE BITI UZETA U RAZMATRANJE TE DA JE PONUDITELJ DUŽAN NAVESTI IZNOS CIJENE SKLADIŠTENJA (ISKAZANE NA DVIJE DECIMALE), IZNOS MANIPULACIJE KOJA NIJE UKLJUČENA U CIJENU SKLADIŠTENJA (ISKAZANE NA DVIJE DECIMALE)*

# GRUPA A

## Ispunjava ponuditelj

### PONUDA BR.:

|  |  |  |  |  |
| --- | --- | --- | --- | --- |
| Skladišni kapacitet za | Cijena skladištenja*EUR/m3/mjesečno* | Manipulacija\**EUR/MT* | Tražena količina u m3 | Ponuđena količina u m3 \*\* |
| Dizelsko gorivo |  |  | Minimalno 1.000, a maksimalno 80.000 |  |
| Bezolovne motorne benzine |  |  | Minimalno 1.000, a maksimalno 40.000 |  |

**\***Manipulacija koja nije uključena u cijenu skladištenja

\*\*Ako ponuditelj ne nudi količine za ovu grupu potrebno upisati pod „Ponuđena količina u m3“ 0.

**LOKACIJA SKLADIŠTA**

|  |  |
| --- | --- |
| Proizvod | Lokacije |
| Dizelsko gorivo |  |
| Bezolovni motorni benzini |  |

**GRUPA B**

Ispunjava ponuditelj

**PONUDA BR.:**

|  |  |  |  |  |
| --- | --- | --- | --- | --- |
| Skladišni kapacitet za | Cijena skladištenja*EUR/m3/mjesečno* | Manipulacija\**EUR/MT* | Tražena količina u m3 | Ponuđena količina u m3 \*\* |
| Dizelsko gorivo |  |  | Minimalno 10.000, a maksimalno 145.000 |  |

**\***Manipulacija koja nije uključena u cijenu skladištenja

\*\*Ako ponuditelj ne nudi količine za ovu grupu potrebno upisati pod „Ponuđena količina u m3“ 0.

**LOKACIJA SKLADIŠTA**

|  |  |
| --- | --- |
| Proizvod | Lokacije |
| Dizelsko gorivo |  |

DATUM:

POTPIS:

PEČAT PONUDITELJA:

# DIO IV

**IZJAVA PONUDITELJA O PRIHVAĆANJU UVJETA IZ NATJEČAJNE DOKUMENTACIJE**

**IZJAVA**

Mi, [naziv i adresa], ovime potvrđujemo naručitelju, AGENCIJI ZA UGLJIKOVODIKE, da je naša ponuda sastavljena u skladu s uvjetima navedenim u Natječajnoj dokumentaciji br. SZ 05/24, te da u potpunosti prihvaćamo i preuzimamo na sebe sve obveze koje proizlaze iz Natječajne dokumentacije, prema njihovoj formi i sadržaju.

Također, izjavljujemo da su originalni primjerak naše ponude i njegova preslika identični. U slučaju njihova razlikovanja, mjerodavnim će se smatrati originalni dokument.

Datum:

Potpis:

Osoba ovlaštena za potpisivanje:

Pečat (ako se primjenjuje):

### DIO V

**MINIMALNE ODREDBE UGOVORA O SKLADIŠTENJU DIJELA OBVEZNIH ZALIHA NAFTNIH DERIVATA**

AGENCIJA ZA UGLJIKOVODIKE, Zagreb, Miramarska cesta 24, OIB: 72156517632, koju zastupa Marijan Krpan, predsjednik Uprave (u daljnjem tekstu: „**Korisnik**“)

i

……………………………………., OIB…………………., koju zastupa/ju g./gđa …………………, (titula) (u daljnjem tekstu: „**Skladištar**“)

zajedno u daljnjem tekstu: Ugovorne strane

sklapaju u Zagrebu, dana \_\_\_\_\_\_\_ 2024. godine sljedeći

### UGOVOR O SKLADIŠTENJU DIJELA OBVEZNIH ZALIHA NAFTNIH DERIVATA

**PREDMET UGOVORA**

**Članak 1.**

* + 1. Predmet ovoga Ugovora je reguliranje prava i obveza Ugovornih strana u vezi sa skladištenjem naftnih derivata (dalje u tekstu: „**Derivati**“) u vlasništvu Korisnika, po načelu „puno za prazno“, u spremnicima Skladištara na lokaciji: \_\_\_\_\_\_\_\_\_\_\_\_\_\_\_\_\_\_\_\_\_\_
		2. U smislu ovoga Ugovora, usluga skladištenja uključuje i prihvat/iskrcaj i predaju/ukrcaj Derivata, kao i očuvanje količine i kvalitete uskladištenih Derivata, a sve kako bi se osigurala stalna raspoloživost Derivata i mogućnost njihova povrata Korisniku, tijekom trajanja ovoga Ugovora ili po njegovu isteku.
		3. Derivati koji se skladište na temelju ovoga Ugovora, dio su obveznih zaliha nafte i naftnih derivata Republike Hrvatske koje je Korisnik dužan čuvati sukladno odredbama Zakona o tržištu nafte i naftnih derivata („Narodne novine”, br. 19/14, 73/17 i 96/19) te se sve odredbe navedenog Zakona koje se odnose na obvezne zalihe nafte i naftnih derivata primjenjuju i na ovaj Ugovor.
		4. Ovaj ugovor dodijeljen je u postupku nabave broj SZ-05/24. Dokumentacija o nabavi i ponuda Skladištara sa svim sastavnim dijelovima i prilozima čine sastavni dio ovog Ugovora.

### SKLADIŠTE I KAPACITET SKLADIŠTENJA

**Članak 2.**

1. Skladištar će Korisniku omogućiti skladištenje u skladišnom prostoru i skladištiti Derivate u vlasništvu Korisnika, na lokaciji \_\_ \_\_\_, (dalje u tekstu: Skladište), počevši sa skladištenjem Derivata od 2025. godine, u spremnicima sljedećih pojedinačnih oznaka i iskoristivih obujama te ukupnog iskoristivog obujma:

1.

2.

.

.

UKUPNO: m3

1. Skladištar jamči da u trenutku sklapanja ovoga Ugovora raspolaže skladišnim kapacitetima iz stavka 1. ovog članka.
2. Skladištar jamči da je od Hrvatske energetske regulatorne agencije ovlašten za obavljanje energetske djelatnosti skladištenja nafte i naftnih derivata te da je Skladište funkcionalno.
3. Skladištar jamči da je, u trenutku sklapanja ovoga Ugovora, Skladište u cijelosti usklađeno sa svim relevantnim propisima Republike Hrvatske i najboljim smjernicama i praksama u naftnoj industriji, uključujući i propise koji se odnose na zaštitu okoliša. Skladištar se obvezuje da će Skladište biti takvo i tijekom važenja ovoga Ugovora.

### Članak 3.

1. Skladištar se obvezuje dostaviti Korisniku, na njegov zahtjev i u najkraćem mogućem roku, svu dokumentaciju koju Korisnik od njega zatraži, s ciljem ishođenja dozvole za obavljanje energetske djelatnosti trgovine na veliko naftnim derivatima, suglasnosti nadležnog ministarstva za obavljanje djelatnosti trgovine na veliko naftnim derivatima i trgovine s inozemstvom i sličnih dokumenata nužnih za redovno poslovanje Korisnika i korištenje Skladišta.
2. Skladištar je dužan pravovremeno dostavljati Korisniku sve podatke o količinskom stanju Derivata koja je predmet pružanja usluge skladištenja, a koji su potrebni da bi Korisnik mogao uredno ispunjavati sve formalne zahtjeve prema nadležnim tijelima državne uprave.

### PRIHVAT, SKLADIŠTENJE I PREDAJA NAFTNIH DERIVATA

**Članak 4.**

1. Skladištar jamči da će tijekom trajanja ovog Ugovora prihvaćati Derivate na skladištenje u Skladište, skladištiti ih i čuvati, te predavati na otpremu u otpremno sredstvo.
2. Korisnik će dati Skladištaru dvodnevni period („*laycan*“) za primitak Derivata uz pisanu obavijest od najmanje 72 sata prije dolaska Derivata za koje treba pružiti uslugu skladištenja. U slučaju predaje Derivata u otpremno sredstvo, Korisnik će Skladištaru dati pisanu obavijest 24 sata prije predaje u otpremno sredstvo te je Skladištar obvezan Derivate predati u otpremno sredstvo u najkraćem mogućem roku od primitka navedene obavijesti Korisnika, u skladu sa svojim tehničkim mogućnostima. Bez obzira na transportno sredstvo, Derivati koji dolaze u Skladište bit će uzeti u postupak prema redu njihovog stvarnog dolaska.
3. Skladištar jamči promptni prihvat i predaju Derivata, a prema sljedećim kapacitetima: [⸱]
4. Radno vrijeme za prihvat i predaju Derivata je od [⸱] do [⸱].
5. Skladištar se obvezuje izdati Korisniku skladišnicu na njegov pisani zahtjev u bilo koje vrijeme po primitku bilo koje količine Derivata.

### OBVEZE SKLADIŠTARA

**Članak 5.**

1. Skladištar se obvezuje čuvati i držati sve Derivate u ime Korisnika. Skladištar se neće pozivati na svoje pravo vlasništva, stjecati vlasništvo ili imati bilo kakvo pravo vlasništva ili drugo stvarno ili osobno pravo u pogledu Derivata. Neće se pozivati na ili jamčiti bilo kakvo pravo zadržaja, zaloga ili hipoteke u pogledu Derivata. Skladištar bez posebne dozvole Korisnika neće miješati Derivate Korisnika sa svojom ili robom trećih korisnika skladišnih kapaciteta.

Derivate koje ovim Ugovorom Korisnik povjeri na skladištenje i čuvanje Skladištaru, Skladištar iznimno smije razmještati unutar Skladišta, samo ukoliko se time sprječava nastanak štete na Derivatima ili instalaciji. Pritom je dužan Korisniku i nadležnom Carinskom uredu najaviti promjenu razmještaja prije nego li je i obavi. Nakon što razmjesti Derivate, Skladištar je dužan u roku od 24 sata obavijestiti Korisnika i nadležnu Carinsku upravu o novom razmještaju.

1. Po isteku roka na koji je ovaj Ugovor zaključen ili kada god Korisnik zatraži ukupnu ili djelomičnu otpremu Derivata koje drži Skladištar, Skladištar se obvezuje predati Derivate. U slučaju bilo koje otpreme Derivata čije su karakteristike u vrijeme njihove predaje lošije od karakteristika utvrđenih prilikom njihova prihvata, Skladištar je dužan obeštetiti Korisnika u skladu s važećim propisima i tržišnim praksama koje se primjenjuju u industriji.
2. Skladištar je dužan voditi dnevnu evidenciju količina uskladištenih Derivata. Ta evidencija je ujedno i dnevna evidencija o količinama uskladištenih Derivata koju je Korisnik dužan voditi.
3. Skladištar je dužan uklanjati i zbrinjavati slobodnu vodu o svom trošku uz prethodnu najavu korisniku.
4. Skladištar je dužan snositi sve troškove koji se odnose na čišćenje spremnika, odstranjivanje taloga, zbrinjavanje taloga, nesukladne robe i slobodne vode.
5. Skladištar će omogućiti zanavljanje Derivata s minimalno jednim gospodarskim subjektom („Partner Skladištara“) sukladno modelu navedenom u ponudi. Pritom je obveza Skladištara odabrati ovlaštenog gospodarskog subjekta (po svom izboru) i osigurati da se on drži svih primjenjivih odredaba ugovora i dokumentacije o nabavi kroz koju je ovaj ugovor dodijeljen. Skladištar je u svakom trenutku odgovoran za postupanje Partnera Skladištara. Ako bi Partner Skladištara u bilo kojem dijelu odstupio od svojih obveza prema Korisniku, ili od odredbi ovog Ugovora, ili ako bi odbio prihvatiti odredbe ovog Ugovora koje se odnose na njega, Skladištar se obvezuje bez odgađanja osobno poduzeti sve potrebne radnje kako bi otklonio posljedice takvog postupanja Partnera Skladištara, što može uključivati i zamjenu osobe Partnera Skladištara novim ovlaštenim gospodarskim subjektom i odgovornost za štetu koja bi mogla nastupiti takvim postupanjem Partnera Skladištara. Ako ima potrebna regulatorna ovlaštenja, Skladištar sam može obavljati ulogu Partnera Skladištara.
6. Za potrebe zanavljanja Derivata iz stavka 6. ovoga članka Kupoprodajni ugovor sklopit će se između AZU i gospodarskog subjekta za svaki proces zanavljanja. Obavezna odredba Kupoprodajnog ugovora je identična i nepromjenjiva cijena Derivata prilikom kupnje i prodaje unutar istog zanavljanja. Ta cijena, uz eventualno manja odstupanja mora pratiti i biti čim bliža tržišnoj cijeni Derivata u trenutku pojedinog zanavljanja. Svako zanavljanje mora se provesti na način da izlazni i ulazni Derivati moraju u potpunosti biti iste sezonske kvalitete (primjerice zimski za zimske, ljetni za ljetne). Derivati moraju biti EU podrijetla, iznimno uz suglasnost Agencije derivati mogu biti i ne EU podrijetla. Partner Skladištara bit će dužan prilikom svakog zanavljanja predati Korisniku odgovarajuće sredstvo osiguranja za robu koja se zanavlja, u iznosu i vrsti koju Korisnik zatraži. Korisnik neće biti dužan izdati Partneru Skladištara nikakvu garanciju prilikom zanavljanja.
7. Derivati uskladišteni prema ovom Ugovoru za čitavo vrijeme skladištenja moraju biti neprekidno osigurani, na trošak Skladištara. Korisnik trenutno ima ugovorenu policu osiguranja koja pokriva i Derivate uskladištene prema ovom Ugovoru te će za cijelo vrijeme postojanja takve police Skladištara teretiti (prefakturirati) za trošak osiguranja u dijelu koji se odnosi na Derivate uskladištene prema ovom Ugovoru. Ako bi naknadno Korisnik obavijestio Skladištara o isteku ili prestanku police osiguranja ili nepokrivenosti uskladištenih Derivata policom, Skladištar se obvezuje o svom trošku odmah sam osigurati Derivate iz ovog Ugovora za cijelo vrijeme trajanja Ugovora i sklopiti police osiguranja od svih rizika uobičajenih za ovakvu vrstu robe i ovakav način skladištenja, a naročito imati osiguranje od požara (PML 100 %), potresa (PML 100 %), i nekih drugih rizika (lekaža, poplava, oluja, tuča, terorizma, troškovi pročišćavanja i neimenovane opasnosti). U tom slučaju, Skladištar će svake godine, a najkasnije do 7. siječnja predati Korisniku kopije polica osiguranja.

### OBVEZE KORISNIKA

**Članak 6.**

1. Korisnik je dužan dostavljati Skladištaru sve propisane i dogovorene dokumente o zaprimanju, manipuliranju i prijevozu Derivata.
2. Korisnik je dužan plaćati sve transportne troškove vezane za skladištenje (doprema, otprema, manipulacija vagon-cisternama i sl.).
3. Korisnik se obvezuje plaćati carinu, poreze, trošarine i sva ostala davanja na svoje Derivate koje je povjerio Skladištaru na skladištenje, sukladno važećim propisima Republike Hrvatske.
4. Korisnik je dužan pravovremeno obavještavati Skladištara o svim planiranim radnjama vezanim uz dopremu, otpremu i manipuliranje Derivatima.
5. Korisnik se obvezuje plaćati Skladištaru račune za skladištenje te prihvat i predaju Derivata u otpremno sredstvo.
6. Korisnik se obvezuje da će s posljednjim danom važenja Ugovora preuzeti sve Derivate za koje je pružana usluga skladištenja te će istekom Ugovora kapaciteti navedeni u članku 2. biti slobodni od Derivata. Ukoliko Korisnik ne izvrši predmetnu obvezu u navedenom roku, dužan je skladištaru platiti naknadu za prekoračenje roka u iznosu dvostruke mjesečne naknade regulirane ovim Ugovorom za svaki puni mjesec za koji ne izvrši svoju obvezu, a za nepuni mjesec će se obračunati razmjeran dio sukladno broju dana kašnjenja.

### MJERENJE KOLIČINE I ANALIZA KVALITETE

**Članak 7.**

1. Mjerenje količine i analizu kvalitete Derivata koja se doprema na pružanje usluge skladištenja obavljaju djelatnici ovlaštene kontrolne organizacije Skladištara uz prisutnost djelatnika Korisnika, sukladno standardima HRN EN ISO 3170 ili HRN EN ISO 3171, o čemu sastavljaju Protokol koji potpisuju ovlašteni predstavnici obje Ugovorne strane. U svakom slučaju, Korisnik je ovlašten angažirati ovlaštenu kontrolnu organizaciju koja će u tom slučaju supotpisati Protokol.
2. Kontrolna organizacija iz stavka 1. ovoga članka je neovisno inspekcijsko tijelo A vrste, akreditirano prema zahtjevu norme HRN EN ISO/IEC 17020.
3. Skladištar će se prema Korisniku zadužiti/razdužiti u pogledu količine i kvalitete primljenog/predanog Derivata prema Protokolu iz stavka 1. ovoga članka. Obujam svih isporučenih, uskladištenih i otpremljenih Derivata, izračunavat će se na temperaturi od 15 ºC.
4. Skladištar se obvezuje da će u roku od 2 (dva) dana po prihvatu Derivata na skladištenje i nalaza kontrolne organizacije ili po obavljenoj predaji, dostaviti Korisniku Protokol o primljenim odnosno, predanim količinama Derivata.
5. Mjerenje količine Derivata kod prihvata obavljat će se prema mjerama spremnika iz članka 2. ovoga Ugovora.
6. Zaprimanje Derivata vrši se mjerenjem spremnika prije i nakon iskrcaja.
7. Mjerenje količina Derivata predanih u vagon-cisternu i/ili autocisternu i/ili brod obavljat će se prema mjerama mjerne stanice na autopunilištu i vagon pretakalištu, koje su baždarene prema važećim propisima Republike Hrvatske.
8. Kontrolne organizacije Skladištara i Korisnika međusobno će uskladiti metode rada i mjerenja. U slučaju nesuglasja u rezultatima mjerenja kontrolnih organizacija, Korisnik i Skladištar dogovorno će angažirati treću kontrolnu organizaciju za mjerenje, čiji će se nalaz prihvatiti kao konačan. Troškove rada tako angažirane treće kontrolne organizacije, Korisnik i Skladištar snosit će u omjeru 50 %:50 %.

### Članak 8.

1. Tijekom trajanja ovoga Ugovora, Skladištar je dužan mjesečno dostavljati Korisniku pisano izvješće o stanju zaliha Derivata u Skladištu.
2. Tijekom trajanja ovoga Ugovora, Skladištar je dužan, bez ikakvog vremenskog ograničenja, omogućiti Korisniku i/ili osobama koje je Korisnik ovlastio, pristup Skladištu, s ciljem kontrole uskladištenih Derivata. Predmetnu kontrolu Korisnik provodi o vlastitom trošku.
3. Korisnik najavljuje kontrolni pregled u pisanom obliku, u pravilu dva dana prije njegove izvedbe i provodi ga unutar redovnog radnog vremena.
4. Količine Derivata koje su predmet skladištenja na temelju ovoga Ugovora, Skladištar mora posebno evidentirati. Korisnik može u bilo kojem trenutku tijekom redovnog radnog vremena provjeriti jesu li uskladištene količine posebno evidentirane. Za sve Derivate koji su predmet skladištenja na temelju ovoga Ugovora, iz dokumentacije Skladištara mora jasno proizlaziti da su uskladištene količine uvijek na raspolaganju.

### MANIPULATIVNI I EVAPORACIJSKI GUBICI

**Članak 9.**

1. Manipulativni gubici Derivata, po obujmu, a do kojih dolazi zbog samih svojstava Derivata, ugovorne strane ugovaraju da dozvoljeni manjak po ovom Ugovoru u odnosu na zaprimljenu količinu u spremnike iznosi 0 (nula).
2. Evaporacijski gubici Derivata, po obujmu, a do kojih dolazi zbog samih svojstava Derivata, ugovorne strane ugovaraju da dozvoljeni manjak po ovom Ugovoru u odnosu na zaprimljenu količinu te na godišnjoj razini iznose:
	1. za dizelsko gorivo 0,10 % v/v na +15 °C
	2. za bezolovne motorne benzine 0,30 % v/v na +15 °C
3. Skladištar će inventuru obavljati 1 x puta godišnje i to 31. prosinca svake godine u nazočnosti predstavnika Korisnika. Konačni obračun količina i gubitaka izvršit će se do 31. siječnja svake godine te po isteku Ugovora i potpunom pražnjenju Derivata iz spremnika iz članka 2. ovog Ugovora. Pražnjenje spremnika ispod reperne razine obavlja se u prisustvu ovlaštenog predstavnika Korisnika.

Ukoliko na cjelokupnom obujmu pri 15 °C po konačnom obračunu budu utvrđeni gubici u usporedbi s količinom Derivata koje je Korisnik predao na skladištenje, Skladištar će Korisniku razliku nadoknaditi u novcu. Cijena za nadoknadu razlike temelji se na prosjeku svih uzastopnih srednjih (najviša/najniža) kotacija objavljenih u *Platts European Marketscan – European products* u zadnjem tjednu u godini za koju je utvrđen manjak, pod naslovom „*Mediterranean cargoes CIF MED (Genova/Lavera)*” za 10ppm ULSD/ Prem Unl 10ppm plus tržišna premija koja će se odrediti.

1. Isto pravilo primijenit će se i u slučajevima djelomične ili ukupne otpreme Derivata.
2. U slučaju da se na konačnom obračunu utvrdi manjak Derivata veći od dozvoljenog manjka iz stavka 2. ovog članka, a Skladištar ne nadoknadi manjak u obujmu, a Korisnik će Skladištaru ispostaviti račun za obračunati manjak. Jedinična cijena Derivata na ime obračunskog manjka jednaka je prosječnoj tržišnoj cijeni na dan konačnog obračuna.
3. U slučaju da se na konačnom obračunu utvrdi manjak Derivata veći od manjka koji je posebnim propisima dopušten kao neoporeziv sa stajališta trošarina i poreza na dodanu vrijednost, Skladištar će Korisniku, pored obujma ili novca iz stavka 5. ovoga Ugovora, nadoknaditi i trošarinu i porez na dodanu vrijednost na utvrđeni manjak.

### CIJENA, OBRAČUN I NAČIN PLAĆANJA

**Članak 10.**

1. Ugovorne strane sporazumno utvrđuju cijenu skladištenja Derivata iz članka 2. ovoga Ugovora u iznosu od XX,XX EUR/m3 mjesečno po načelu „puno za prazno“ (slovima:

 eurapometrukubičnommjesečno).

1. Cijena skladištenja iz stavka 1. ovoga članka uključuje jedan prihvat Derivata, skladištenje i jednu predaju na otpremu Derivata u količini jednakoj kapacitetima spremnika iz članka 2. ovoga Ugovora. Za svaki sljedeći prihvat i predaju Derivata (manipulaciju), Korisnik se obvezuje platiti Skladištaru XX,XX EUR/toni (slovima:XXXXXX) predanog Derivata.
2. Počevši od 1. siječnja [XXXX godine] cijena skladištenja iz stavka 1. ovoga članka prilagođavat će se jednom godišnje godišnjoj inflaciji ostvarenoj u prethodnoj godini u Republici Hrvatskoj. Prilagodba će se provoditi prema Harmoniziranom indeksu potrošačkih cijena, i to godišnjem prosjeku promjene cijena dobara i usluga za osobnu potrošnju (HIPC), koji hrvatski Državni zavod za statistiku objavljuje na svojim internetskim stranicama, u svom mjesečnom biltenu. Pritom vrijede sljedeća pravila:
* Cijena skladištenja za pojedinu godinu će se prilagoditi za onaj postotak koji odgovara godišnjem prosjeku promjene cijena dobara i usluga za osobnu potrošnju, mjerene HIPC-om za prethodnu godinu.
* Iznos prilagodbe cijene za pojedinu godinu Skladištar će izračunati i o tome obavijestiti Korisnika u roku od 15 dana od objave HIPC-a za prethodnu godinu.
* Prilagodba cijene za pojedinu godinu ima učinak od 1. siječnja te godine. Iz tog razloga, iznos prilagodbe će se retroaktivno obračunati između Skladištara i Korisnika i za razdoblje od 1. siječnja pojedine godine pa do dana objave HIPC-a za prethodnu godinu.
* Tako izmijenjene cijene primjenjuju se 12 kalendarskih mjeseci, do iduće prilagodbe.
* Ni u jednoj godišnjoj prilagodbi visina prilagodbe ne može premašiti iznos od 5 (pet). U slučaju da je HIPC za prethodnu godinu veći od 5 (pet), na prilagodbu se primjenjuje vrijednost 5 (pet).
* Do Korisnikove pisane potvrde izračuna visine pojedine prilagodbe, Skladištar nema pravo primjenjivati prilagodbu i izdavati račune iznad iznosa koji je bio na snazi prije konkretne prilagodbe.
* Primjera radi, kada bi se u 2024. vršila prilagodba prema odredbama ovog članka Ugovora, cijena skladištenja (npr. 100) bila bi od 1. siječnja 2024. uvećana za 5 %, jer godišnji prosjek promjene cijena dobara i usluga za osobnu potrošnju, mjerene HIPC-om za prethodnu 2023. godinu iznosi 8,4 pa se primjenjuje ograničenje na vrijednost 5. Tako prilagođena cijena skladištenja iznosila bi 105. Od 1. siječnja 2025. vršila bi se nova prilagodba, prema godišnjem prosjeku promjene cijena dobara i usluga za osobnu potrošnju, mjerene HIPC-om za 2024. godinu, što bi se primijenilo na cijenu od 105 kao osnovicu. Ovdje izneseni primjer je samo ilustrativan i ne stvara nikakva prava i obveze za ugovorne strane.
1. Na cijene iz stavka 1. i 2. ovog članka zaračunava se porez na dodanu vrijednost prema važećim propisima u trenutku nastanka porezne obveze.

### Članak 11.

1. Račun za uslugu skladištenja za prethodni mjesec Skladištar će ispostavljati Korisniku zadnji dan u mjesecu za koji se ispostavlja račun.
2. Račun za manipulaciju iz stavka 2. članka 10. za prethodni mjesec skladištar će ispostaviti Korisniku do 10. dana tekućeg mjeseca.
3. Korisnik je obvezan platiti Skladištaru ispostavljeni račun za obavljenu uslugu u roku od 30 dana od dana izdavanja računa, na račun kod banke naznačene u računu.
4. U slučaju prekoračenja ugovorenog roka plaćanja zaračunava se zakonska zatezna kamata.
5. S obzirom na ugovoreno načelo „puno za prazno“, nakon razdoblja iz prethodnog stavka ovog članka, Korisnik je dužan plaćati uslugu skladištenja tijekom cijelog ugovorenog razdoblja prema računima Skladištara ispostavljenim za svaki mjesec.

### ANTI-KORUPCIJSKA ODREDBA

**Članak 12.**

Ukoliko osoba koja djeluje u ime ili za račun Skladištara obeća, nudi ili da neku korist koju nije bila dužna dati predstavniku ili zastupniku Korisnika, a vezano uz Ugovor o skladištenju dijela obveznih zaliha naftnih derivata kako bi:

* zaključila taj ugovor i/ili,
* zaključila ugovor pod boljim uvjetima i/ili,
* izbjegla nadzor ispunjenja ugovornih odredbi i/ili,
* drugim radnjama ili propuštanjima uzrokovala štetu Korisniku ili omogućila korist koju nije dužna dati predstavniku, zastupniku, ugovaratelju ili njihovim predstavnicima, odvjetnicima ili zastupnicima,

ovaj Ugovor skladištenju dijela obveznih zaliha naftnih derivata smatrat će se ništavim.

### VIŠA SILA

**Članak 13.**

1. Kao okolnosti koje isključuju odgovornost (viša sila) smatraju se izvanredne okolnosti koje povremeno ili stalno ometaju ili onemogućavaju izvršenje obveza koje proizlaze iz Ugovora, a koje su nastupile nakon što je Ugovor stupio na snagu, pa ih dotična Ugovorna strana nije mogla predvidjeti, izbjeći niti otkloniti.
2. Kao okolnosti koje isključuju odgovornost, ne smatraju se, međutim, okolnosti koje proizlaze iz gospodarstvenih prilika Ugovorne strane, kao i okolnosti koje se očituju kao prepreka djelovanja koje je Ugovorna strana morala savladati, odnosno ukloniti, kao što je npr. nedostatak službenog odobrenja koje je potrebno za ispunjenje obveza Ugovorne strane te nadalje okolnosti koje su nastupile tek u vrijeme kada je Ugovorna strana već bila u kašnjenju.
3. Slučajevima više sile smatraju se, ako su ispunjene pretpostavke navedene u stavku 1. ovoga članka, osobito sljedeći događaji: prirodne nepogode i havarije, potres, rat, pobuna ili generalni štrajk koji ometaju ili sprječavaju pravovremeno izvršavanje Ugovora.
4. Ugovorna strana, kojoj je izvršavanje ugovornih obveza onemogućeno uslijed više sile, mora odmah pisano obavijestiti drugu Ugovornu stranu o nastupu ovih okolnosti.
5. Obavijest mora sadržavati podatke o nastupu i karakteru ovih okolnosti kao i njihove eventualne posljedice.
6. Ugovorna strana kod koje je nastupio slučaj više sile, dužna je svim silama nastojati što je moguće brže ukloniti posljedice ukoliko one ometaju izvršenje ugovornih obveza. Ona je dužna o tom slučaju obavještavati drugu Ugovornu stranu i dati joj na znanje kako će dugo trajati prepreke prouzročene višom silom u odnosu na izvršenje ugovornih obveza.

### TRAJANJE UGOVORA

**Članak 14.**

1. Ovaj Ugovor sklapa se na određeno vrijeme, i to za razdoblje od 1. siječnja 2025. do 31. prosinca 2029.
2. Svaka ugovorna strana ovaj Ugovor može raskinuti po sili zakona i bez otkaznog roka slanjem preporučene pošiljke u sljedećim slučajevima:
	* ukoliko jedna Ugovorna strana ne ispunjava bilo koju obvezu na temelju ovoga Ugovora i to nakon što joj druga Ugovorna strana preporučenom pošiljkom poslala obavijest zahtijevajući ispunjenje obveze iz ovoga Ugovora bez odgađanja ili u naknadnom primjerenom roku koji takva Ugovorna strana zadržava pravo odrediti Ugovornoj strani koja ne ispunjava svoje obveze iz Ugovora;
	* ukoliko nad kojom od Ugovornih strana bude pokrenut postupak prestanka postojanja, stečaja, likvidacije, nagodbe ili postupka prestanka plaćanja ili formalnog neispunjenja mjenice, odnosno ukoliko koja od Ugovornih strana postane insolventna ili se odrekne svoje cjelokupne imovine ili njezinog bitnog dijela.
3. Ugovor se smatra raskinutim danom predaje pošti preporučene Izjave o raskidu Ugovora.
4. U slučaju prijevremenog raskida ovoga Ugovora, svaka Ugovorna strana je dužna ispuniti sve svoje obveze dospjele do trenutka raskida Ugovora, a sukladno čemu je Korisnik dužan Skladištaru platiti usluge skladištenja i manipulacije koje je isti u skladu s obvezama preuzetim Ugovorom izvršio do trenutka raskida.
5. Ovaj Ugovor se može raskinuti i sporazumnim putem u obliku pisanog Sporazuma kojim će ugovorne strane suglasno i obostrano utvrditi i odrediti sve posljedice, prava i obveze proizišle iz takvog sporazumnog raskida Ugovora.
6. Korisnik zadržava pravo na naknadu štete uzrokovane propustom Skladištara.

### POVJERLJIVOST

**Članak 15.**

1. Ugovorne strane suglasne su da će se svi podaci, posebno činjenice, pritom ne ograničavajući se samo na postojanje ovoga Ugovora i njegov sadržaj, povezane s drugom Ugovornom stranom i svim njenim aktivnostima, koje su primili ili dobili u bilo kojem trenutku, na bilo koji način od druge Ugovorne strane u vezi sa sastavljanjem i provedbom ovoga Ugovora, smatrati poslovnom tajnom (povjerljive informacije) i kao takve, neće biti objavljene ili dostupne trećim osobama ili koristiti u druge svrhe osim provođenja ovoga Ugovora, bez prethodnog pisanog odobrenja druge Ugovorne strane.
2. Odredba o povjerljivosti iz ovoga Ugovora neće se primijeniti na informacije za koje Ugovorna strana koja informacije prima, može dokazati sljedeće:
	* da su bile poznate ili općenito dostupne javnosti prije njihova otkrivanja ili,
	* da su bile poznate ili općenito dostupne javnosti u trenutku ili nakon njihova otkrivanja, i to ne kao posljedica kršenja obveze čuvanja tajnosti podataka od strane Ugovorne strane kojoj su informacije obznanjene ili,
	* da su joj bile poznate prije vremena njihova otkrivanja od strane druge Ugovorne strane, pri čemu ih je mogla slobodno koristiti bez obveze čuvanja u tajnosti ili,
	* da su joj učinjene dostupnima od treće strane prije ili nakon njihova otkrivanja, pri čemu ih je mogla slobodno koristiti bez obveze čuvanja u tajnosti ili,
	* da su morale biti obznanjene i dostupne javnosti na temelju zakonske ili regulatorne obveze regulatornog, sudskog, upravnog ili burzovnog tijela i to samo u mjeri u kojoj je takva objava zakonski obvezna.
3. Odredba o povjerljivosti iz ovoga Ugovora neće se odnositi na informacije dostavljene trećoj strani koja na temelju zasebnih ugovora obavlja financijske i revizorske usluge za potrebe Ugovornih strana i/ili agencijama za ocjenjivanje kreditnog rejtinga, koje su za svoje poslovanje također obvezane na povjerljivost.

### RJEŠAVANJE SPOROVA

**Članak 16.**

1. Sve eventualne sporove koji bi proizišli u vezi s ovim Ugovorom, ugovorne strane će prvenstveno pokušati riješiti međusobnim dogovorom.

### ZAVRŠNE ODREDBE

**Članak 17.**

1. Za sve što nije regulirano ovim Ugovorom, primjenjuju se odredbe Zakona o tržištu nafte i naftnih derivata („Narodne novine”, br. 19/14, 73/17 i 96/19) i Zakona o obveznim odnosima („Narodne novine”, 35/2005, 41/2008, 125/2011, 78/2015, 29/2018)
2. Naslovi u ovom Ugovoru dani su za lakše snalaženje i neće utjecati na interpretaciju Ugovora.

### Članak 18.

Izmjene i dopune ovog Ugovora moraju biti u pisanom obliku i potpisane od ovlaštenih osoba Ugovornih strana.

### Članak 19.

Ovaj Ugovor stupa na snagu danom pribavljanja suglasnosti, a primjenjuje se sukladno članku 14. stavku 1. ovog Ugovora.

### Članak 20.

Ovaj Ugovor je sastavljen u četiri (4) jednaka primjerka od kojih svaka strana zadržava po dva (2) primjerka.

|  |  |  |
| --- | --- | --- |
| Za Skladištara: |  | za Korisnika: |
| (ime, prezime, titula) |  | (ime, prezime, titula) |

# DIO VI

**OBRAZAC PISMA NAMJERE POSLOVNE BANKE**

## (Memorandum Banke)

Na temelju uvjeta navedenih u Natječajnoj dokumentaciji za nabavu Ugovora o skladištenju dijela obveznih zaliha naftnih derivata br. SZ 05/24 za potrebe AGENCIJE ZA UGLJIKOVODIKE (AZU), [naziv i adresa Banke] izdaje sljedeće

**PISMO NAMJERE**

Mi, [naziv Banke izdavatelja] ovime potvrđujemo našu spremnost izdati, u korist našeg klijenta [naziv ponuditelja], a ukoliko isti bude odabran kao najpovoljniji ponuditelj u Postupku nabave br. SZ 05/24 Agencije za ugljikovodike garanciju za dobro izvršenje posla u iznosu od EUR (u visini od 10 % (deset posto) od ukupno ugovorene cijene bez PDV-a ) koja će važiti do 31. siječnja 2030. u formi i sadržaju propisanom u Natječajnoj dokumentaciji.

Datum i mjesto izdavanja

Ovlašteni potpisnik Banke

Pečat (ako se primjenjuje)

**DIO VII**

**TEHNIČKA PRAVILA O UVJETIMA SKLADIŠTENJA OBVEZNIH ZALIHA NAFTE I NAFTNIH DERIVATA**

**I. OPĆE ODREDBE**

**Članak 1.**

Ovim Tehničkim pravilima uređuju se uvjeti skladištenja obveznih zaliha nafte i naftnih derivata u nadležnosti Agencije za ugljikovodike (u daljnjem tekstu: Agencija). Agencija obvezne zalihe nafte i naftnih derivata može čuvati u obliku sirove nafte, naftnih proizvoda i delegiranih količina u Republici Hrvatskoj i u zemljama s kojima Republika Hrvatska ima potpisan međudržavni sporazum.

**Članak 2.**

Skladištenje obveznih zaliha nafte i naftnih derivata u Republici Hrvatskoj smije obavljati pravna osoba kojoj je Hrvatska energetska regulatorna agencije izdala dozvolu za obavljanje energetske djelatnosti skladištenja nafte i naftnih derivata.

**Članak 3.**

Obvezne zalihe nafte i naftnih derivata se u Republici Hrvatskoj smiju skladištiti samo na terminalima za koje je prema propisima koji uređuju gradnju građevina izdan akt koji dopušta njihovu uporabu.

Terminali za skladištenje obveznih zaliha nafte i naftnih derivata moraju biti projektirani, izgrađeni, održavani i korišteni u skladu sa zakonom koji uređuje gradnju građevina, propisima koji su doneseni na temelju tog zakona i posebnim propisima.

**Članak 4.**

Terminal mora biti dostupan bilo kojem dobavljaču / kupcu sirove nafte i naftnih derivata kojeg odabere Agencija.

**Članak 5.**

Terminal mora biti opremljen za kontrolu količina i kvalitete obveznih zaliha u skladu s Tehničkim pravilima o kontroli količina i kvalitete obveznih zaliha nafte i naftnih derivata.

**Članak 6.**

Maksimalni dozvoljeni tehnološki manjak prilikom transporta, manipulacije i skladištenja obveznih zaliha nafte i naftnih derivata mora biti u skladu s dopuštenim gubicima ili manjkovima nastalim tijekom skladištenja i prijevoza kod energenata iz propisa koji su doneseni na temelju zakona koji uređuje poslovanje s trošarinskim proizvodima. Terminali za skladištenje obveznih zaliha nafte i naftnih derivata trebaju koristiti sve raspoložive tehničke i organizacijske mjere kojim se tehnološki manjak minimalizira.

**II. UVJETI SKLADIŠTENJA SIROVE NAFTE**

**Članak 7.**

Terminal za skladištenje sirove nafte mora omogućiti prihvat sirove nafte iz najmanje dva pravca posredstvom broda ili cjevovoda, te otpremu u najmanje dva pravca posredstvom broda ili cjevovoda.

**Članak 8.**

Terminal za skladištenje sirove nafte mora biti pristupačan u slučaju poremećaja opskrbe, te mora biti naftovodom povezan s najmanje jednom rafinerijom na teritoriju Republike Hrvatske.

**Članak 9.**

Otprema sirove nafte mora biti moguća u roku od 24 sata od zahtjeva Agencije.

**Članak 10.**

Minimalni skladišni kapacitet terminala za skladištenje sirove nafte mora biti 80.000 m3.

**III. UVJETI SKLADIŠTENJA NAFTNIH DERIVATA**

**Članak 11.**

Terminal za skladištenje naftnih derivata mora omogućiti prihvat naftnih derivata iz najmanje dva pravca posredstvom broda ili željeznice, te otpremu posredstvom broda ili željeznice i auto-cisternama.

**Članak 12.**

Terminal za skladištenje naftnih derivata mora biti pristupačan u slučaju poremećaja opskrbe, te se mora nalaziti u centru potrošnje kojem gravitira promet od najmanje 350.000 tona naftnih derivata na godinu.

**Članak 13.**

Otprema naftnih derivata mora biti moguća u roku od 24 sata od zahtjeva Agencije.

**Članak 14.**

Minimalni skladišni kapacitet terminala za skladištenje obveznih zaliha naftnih derivata iznosi 1.000 m3. Maksimalni skladišni kapacitet terminala za skladištenje obveznih zaliha naftnih derivata iznosi 140.000 m3.

**IV. MJERE SIGURNOSTI I ZAŠTITE**

**Članak 15.**

Mjere sigurnosti i zaštite podrazumijevaju tehničke i organizacijske mjere zaštite od požara i eksplozije, zaštite okoliša, zaštite na radu te mjere fizičke i tehničke zaštite terminala za skladištenje obveznih zaliha nafte i naftnih derivata.

**Članak 16.**

Tehničke i organizacijske mjere zaštite od požara i eksplozije moraju biti u skladu sa zakonima koji uređuju mjere zaštite od požara i eksplozije, propisima donesenim na temelju tih zakona i posebnim propisima.

**Članak 17.**

Tehničke i organizacijske mjere zaštite okoliša podrazumijevaju zaštitu zraka, tla, vode, mora, te gospodarenje otpadom i moraju biti u skladu sa zakonima koji uređuju zaštitu okoliša, zraka, vode i gospodarenje otpadom, te propisima koji su doneseni na temelju tih zakona i posebnim propisima.

**Članak 18.**

Tehničke i organizacijske mjere zaštite na radu moraju biti u skladu sa zakonom koji uređuje zaštitu na radu, propisima donesenim na temelju tog zakona i posebnim propisima.

**Članak 19.**

Tehničke i organizacijske mjere fizičke i tehničke zaštite terminala za skladištenje obveznih zaliha nafte i naftnih derivata moraju biti u skladu sa zakonom koji uređuje zaštitu osoba i imovine, propisima donesenim na temelju tih zakona i posebnim propisima.

**IV. ZAVRŠNE ODREDBE**

**Članak 20.**

Primjerenost terminala za skladištenje obveznih zaliha nafte i naftnih derivata utvrđuje se inspekcijskim nadzorom.